Kalevi Sorsa
Kalevi Sorsa, 1930-2004, finsk politiker, statsminister 1972-75, 1977-79 og 1982-87. Sorsa blev partisekretær i 1969 og rigsdagsmand i 1970 og kom hurtigt frem i forreste række i Finlands socialdemokratiske parti. Han var udenrigsminister i 1972, 1975-76 og 1987-89 og ledede selv i alt fire koalitionsregeringer; 1975-87 var han Socialdemokratiets formand. Sorsa indledte en periode med stabile flertalsregeringer, hvorunder den finske økonomi bedredes væsentligt. I 1991 trak han sig ud af politik. I 1994 var han dog partiapparatets præsidentkandidat, men blev ved primærvalget vraget til fordel for Martti Ahtisaari. Sorsa var 1987-96 medlem af direktionen for Finlands Bank.